b'\n_START_ARTICLE_\nNosturialus\n_START_SECTION_\nHistoriaa\n_START_PARAGRAPH_\nKeskiajan Euroopassa nosturialuksia, joita voitiin joustavasti sijoittaa koko satama-altaan alueelle, otettiin k\xc3\xa4ytt\xc3\xb6\xc3\xb6n niinkin aikaisin kuin 1300-luvulla. Vuonna 1920 muutettiin nosturialukseksi 1898 rakennettu taistelulaiva USS Kearsarge (BB-5) asentamalla siihen 250 tonnia nostava nosturi. My\xc3\xb6hemmin laiva sai nimekseen Crane Ship No. 1. Sit\xc3\xa4 k\xc3\xa4ytettiin muun muassa nostamaan tykkej\xc3\xa4 ja muita painavia laitteita rakenteilla oleviin taistelulaivoihin. Toinen huomattava voimann\xc3\xa4yte oli USS Squalus (SS-192) -laivan nostaminen 1939._NEWLINE_Vuonna 1949 J. Ray McDermott rakensi Derrick Barge Four nimisen proomun, johon oli asennettu 150 tonnin py\xc3\xb6riv\xc3\xa4 nosturi. T\xc3\xa4llaisen aluksen ilmaantuminen muutti avomerirakentamisen suuntaa. Sen sijaan ett\xc3\xa4 \xc3\xb6ljynporauslautat rakennettiin osista, ne voitiin nyt koota rannalla suuriksi yksik\xc3\xb6iksi. T\xc3\xa4llaiset proomut tyydyttiv\xc3\xa4t k\xc3\xa4ytt\xc3\xa4ji\xc3\xa4\xc3\xa4n Meksikonlahdella, joka on avomeriteollisuuden kehto._NEWLINE_Vuonna 1963 Heerema muunsi norjalaisen s\xc3\xa4ili\xc3\xb6aluksen, nimelt\xc3\xa4\xc3\xa4n Sunnaas, nosturialukseksi, jolla oli 300 tonnin nostokyky. N\xc3\xa4in syntyi ensimm\xc3\xa4inen nosturialus, jolla oli laivan ulkomuoto. Sunnaas sai uudeksi nimekseen Global Adventurer. T\xc3\xa4m\xc3\xa4ntyyppinen nosturialus soveltui edelt\xc3\xa4ji\xc3\xa4\xc3\xa4n paremmin Pohjanmeren ankaraan ymp\xc3\xa4rist\xc3\xb6\xc3\xb6n._NEWLINE_Vuonna 1978 Heerema rakensi kaksi puoliksi upotettavaa nosturialusta, Hermodin ja Balderin, kummassakin yksi 2\xc2\xa0000 tonnin ja yksi 3\xc2\xa0000 tonnin nosturi. My\xc3\xb6hemmin molempien alusten nostokyky\xc3\xa4 viel\xc3\xa4 suurennettiin. T\xc3\xa4m\xc3\xa4ntyyppinen nosturialus oli v\xc3\xa4hemm\xc3\xa4n herkk\xc3\xa4 meren aalloille, joten se kykeni ty\xc3\xb6skentelem\xc3\xa4\xc3\xa4n Pohjanmerell\xc3\xa4 talvikuukausinakin. Suurempi vakavuus salli voimakkaampien nousturien k\xc3\xa4yt\xc3\xb6n kuin oli mahdollista yksirunkoisissa aluksissa. Nosturien suurempi nostokyky v\xc3\xa4hensi \xc3\xb6ljynporauslautan asennusaikaa kuukausista muutamaan viikkoon. N\xc3\xa4iden alusten menestys innoitti uusien samankaltaisten alusten rakentamista. Vuonna 1985 McDermott-telakka laski vesille DB-102:n, jossa on kaksi nosturia kummankin nostokyvyn ollessa 6\xc2\xa0000 tonnia. Micoperi rakensi 1986 M7000:n, jossa on kaksi nosturia kummankin nostaessa 7\xc2\xa0000 tonnia._NEWLINE_Kuitenkin 1980-luvun puoliv\xc3\xa4liss\xc3\xa4 noususuhdanne avomeriteollisuudessa oli ohi, mist\xc3\xa4 seurasi yritysten yhteistoimintaa. Vuonna 1988 muodostettiin Heereman ja McDermottin yhteenliittym\xc3\xa4 nimelt\xc3\xa4\xc3\xa4n HeereMac. Vuonna 1990 Micoperi-yhti\xc3\xb6 asetettiin konkurssiin. T\xc3\xa4m\xc3\xa4 mahdollisti Saipem-yhti\xc3\xb6n, joka 1970-luvun alussa oli suuri raskaiden nosturien valmistaja, mutta 1980-luvun lopulla vain pienehk\xc3\xb6 tekij\xc3\xa4, ottaa haltuunsa M7000 vuonna 1995 ja nimet\xc3\xa4 se uudelleen Saipem 7000:ksi. Vuonna 1997 Heerema otti McDermott-yhti\xc3\xb6lt\xc3\xa4 haltuunsa DB-102:n yhteisyrityksest\xc3\xa4 luopumisen j\xc3\xa4lkeen. DB-102 nimettiin uudelleen Thialfiksi ja vuonna 2000 tehdyn nostokyvyn parantamisen 2 x 7\xc2\xa0100 tonniin j\xc3\xa4lkeen se on nykyisin maailman voimakkain nosturialus. Maailman raskaimman noston enn\xc3\xa4tys kuuluu kuitenkin Saipem 7000:lle, joka nosti 12\xc2\xa0150 tonnia.'